ጠቅላይ ሚኒስትር ዶክተር አብይ አህመድ ለመላው የእስልምና እምነት ተከታዮች ያስተላለፉት መልዕክት
ለመላው የእስልምና እምነት ተከታዮች እንኳን ለ1441ዓመተ ሂጅራ ኢድ አልፈጥር በሰላም አደረሳችሁ፤ አደረሰን፡፡ ኢድ ሙባረክ፡፡ 
የረመዳን ወር ስጋዊ ፍላጎትን በመንፈሳዊ ጽናት መርታትንና ራስን ማስገዛትን የመማሪያ ወር ነው፡፡ ሰው ከምድራዊነቱ ባሻገር ያለውን ሰማያዊ ዓለም በጥቂቱ የሚቀምስበትም ወቅት ነው ይባላል፡፡ ብዙዎች ረመዳን ሲገባ በከፍተኛ ደረጃ ደስታ ይሰማቸዋል፡፡ በአንጻሩ ሲወጣ ግን ያዝናሉ፡፡ ከአንዳች ከፍታ የወረዱ መስሎ ይሰማቸዋል፡፡ በተለይ እንደዘንድሮ ባለወቅት የሚጾም የረመዳን ወር የመጣውን ወረርሽኝ የማሸነፊያ ትልቁ መሳሪያ ነውና ጾሙ ከአእምሮ የሚጠፋ አይሆንም፡፡ ምክንያቱም የጾሙን ወር የተቀበልነውም የምንሸኘውም የኮሮና ወረርሽኝ ከከፈተብን ጦርነት ጋር ፊት ለፊት የተጋጠምንበት በዚህ አስቸጋሪ ወቅት በመሆኑ ነው፡፡ 
ሙስሊሞች ታላቁን ረመዳንን ከመስጂድ ሳይለዩ ለማሳለፍ ዓመቱን ሙሉ በጉጉት ይጠብቁታል፡፡ ዘንድሮ ግን ይህንን ማድረግ አልቻሉም፡፡ ብዙዎች ጾሙን ያሳለፉትና ስግደቱን የሰገዱት በየቤታቸው በመሆን ነበር፡፡ ይህንን ወቅት በትዕግስት፤ በታዛዥነትና በአርቆ አሳቢነት ላሳለፋችሁ ሙስሊም ወንድምና እህቶቼ ምስጋና ለማቅረብ እወዳለሁ፡፡ ህዝባችን ሳይጎዳ ወረርሽኙን እንድናሳልፈው ሲሉ መራር የሆነውን ውሳኔ ያሳለፉትን የሃይማኖት አባቶችና የእነርሱን ትዕዛዝ ያከበሩትን ሙስሊም ወገኖቻችንን የኢትዮጵያ ታሪክ በኩራትና በአድናቆት ሲያስታውሳቸው ይኖራል፡፡ 
የኮሮና ቫይረስ ስርጭትን ለመከላከል የእኛንም የወገኖቻችንንም ህይወት ለመጠበቅ የረመዳን እሴቶች ትሩፋት የላቀ መሆኑን አምነን ነው ጾሙን የጀመርነው:: እስከ ኢድ አልፈጥር ዋዜማ የነበሩትን ጊዜያት ብዙዎች ንጽህናቸውን በመጠበቅ ፣ ከመጨባበጥ በመቆጠብ፣ አካላዊ ርቀትን በማክበር ፣ እርስ በእርስ በመተጋገዝ ፣ በቤታቸው በመቀመጥና ማህበራዊ አገልግሎቶች ላይ በመሳተፍ የሚቻላቸውን ሁሉ አድርገዋል፡፡ ጾሙን በሰላም አሳልፎ ለኢድ ያደረሰን ፈጣሪ የወረርሽኙንም ወቅት አሳልፎ ለመልካሙ ጊዜ በሰላም እንደሚያደርሰን ሙሉ እምነት አለኝ፡፡ 
ኢድ ሲባልም በየዓመቱ መመላለስ ማለት ነውና ቀጣዩን ኢድ ከኮሮና ወረርሽኝ በጸዳ መልኩ እንደምናከብረው ተስፋ አደርጋለሁ፡፡ ኢድ አልፈጥር ሙስሊሞች በረመዳን ወሩን ሙሉ ጾመው ሲፈቱ የሚከበር የጾም ፍቺ በዓል ነው፡፡ በዓሉ በውስጡ ታላላቅ ጥበቦችንና አላማዎችን እንደያዘ የእምነቱ ሊቃውንት ያስተምራሉ፡፡ በኢድ ሰላትና በተክቢራ አላህን ከፍ ማድረግና ማመስገን ፣ ሃይማኖቱ በሚፈቅደው መንገድ መደሰትና ሌሎችን ማስደሰት ፣ ችግረኞችን መርዳት፣ ማህበራዊ ትስስሮችን ማጠናከርና የመሳሰሉት በዓሉ ከሚታወስባቸው ድንቃድንቅ ተግባራት መካከል በምሳሌነት ይጠቀሳሉ፡፡ 
በረመዳን ወር ጾመኛን በማስፈጠር ፣ ሰደቃ በመስጠት የተጀመረው የመተሳሰብ ጉዞ በኢድ ዋዜማ በዘካ ተልፈጥር እንደሚጠናከር ሊቃውንት ይናገራሉ፡፡ የዘካ ተልፈጥር አካፋዮች ወይም ሰጪዎቹ እና ተቀባዮቹ በተለያየ አንጻር የሚታይ ትርጉም ይሰጠዋል፡፡ ዘካተልፈጥር ከሰጪዎቹ አንጻር ሲታይ የረመዳንን ጾም ሲጾሙ ሰው በመሆናቸው የፈጸሟቸውን ጥቃቅን ስህተቶችና ጉድለቶች እንዲሽርላቸው በማሰብ የሚፈጸም ነው፡፡ ከተቀባዮቹ ወገን ደግሞ ችግረኛ ሙስሊሞች በዓሉን ከቤተሰቦቻቸው ጋር በደስታ እንዲያሳልፉ ለማገዝ የተደነገገ ነው፡፡ 
የእስላም ሊቃውንት እንደሚያብራሩት፤ ዘካ ተልፈጥር ለበዓሉ ከሚመገበው ውጪ ትርፍ ምግብ ባለው ሙስሊም ሁሉ ላይ በግዴታነት ተደንግጓል፡፡ ከዚህ ድንጋጌ እንደምንረዳው የእለት ጉርሱን ሳያገኝ በዓል ን የሚያሳልፍ ወገን እያለ በዓልን በበዛ ቅንጦት ማሳለፍ ወገን ዛሬ ተርቦ ሳለ ለነገ ብሎ ማከማቸት ዘካ ተልፈጥርን እንዳለማውጣት ተደርጎ ይቆጠራል፡፡ 
ዘካ ተልፈጥር ጾም እንዲጾሙ ግዳጅ የሌለባቸውን ሕጻናትና ሌሎች የቤተሰብ አባላት ጭምር አካቶ በእያንዳንዳቸው ሰዎች ብዛት በነፍስ ወከፍ በአንድ ሰው አንድ ቁና ወይም ሁለት ኪሎ ተኩል ገደማ ያህል ያወጣል፡፡ ወይም በአካባቢው በተለምዶ ከሚመገቡት የእህል አይነት ወይም የዚያን ተመን ያህል በገንዘብ ተሰልቶ ይሰጣል፡፡ ዘካተልፈጥር የሚሰጠው የኢድ ማሳለፊያ ላጣ ችግረኛ ሰው ነው፡፡ ተቀባዩም በተራው የተቀበለው ዘካ ከበዓሉ እለት ፍጆታው የሚተርፍ ከሆነ እርሱም በተራው ለሌሎች ዘካ ተልፈጥርን የመስጠት ወይም የማካፈል ግዴታ አለበት፡፡ ይህ ልማድ ከእምነታዊ ጸጋው ባለፈ ማህበራዊ ኑሮን በማጠናከር በኩል ለአገር የሚኖረው ፋይዳ እጅግ የጎላ እንደሆነ ምንም ጥርጥር የለውም፡፡ ሌላው የኢድ ውበት ዘመድ ከዘመድ፣ ጎረቤት ከጎረቤት ጋር መጠያየቅ ፣ መመራረቅና አቅም በፈቀደ መጠን ደስታን ለመግለጽ ቤት ያፈራውን መቋደስ ነው፡፡ 
አማኙ ስጦታ ይቀያየራል፤ በተለይ ለበዓሉ ማረድ የማይችሉ ችግረኛ ጎረቤቶች ካሉ እነርሱን በስጦታው ማሰብ ግዴታ ነው፡፡ የምንሰጠው ስጦታ አነስተኛ ቢሆንም እንኳ ዋናው እነርሱን ማሰባችን ነው፡፡ ቡካውና ሙስሊም እንደዘገቡት፤ ነብዩ መሀመድ ሰላዋልዩ ሰላም እንዲህ ሲሉ መክረዋል፡፡ እናንተ ሙስሊም ሴቶች ሆይ የፍየል ሸኮናን የሚያህል አነስተኛ ነገር ቢሆንም እንኳ ጎረቤት ለጎረቤት ስጦታ ማበርከትን አትናቁ፡፡ ይህንን መሰል እስላማዊ እሴቶችን በመጠቀም የኮሮና ወረርሽኝ የከፈተብንን ጦርነት ከመከላከል ጥረታችን ጎን ለጎን እርስ በርስ የመደጋገፍ ባህላችንን አጠናክረን እንቀጥል ለማለት እወዳለሁ፡፡ 
አቅም በፈቀደ መጠን ማዕዳችን እናጋራ፤ ችግረኛ ወገኖቻችንን በእውቀት ፣ በገንዘብና በቁስ እንደግፍ:: አንድነትን የማጠናከር ተግባሮቻችንን ወደተቀሩት 11 ወራትም እናዝልቃቸው፡፡ ለአንድ ወይም ለሁለት ዓመት ብቻ ሳይሆን በእድሜ ዘመናችን ሁሉ የሚከወን የጽድቅ መንገድ እናድርጋቸው፡፡ ነብዩ መሀመድ ሰላዋልዩ ሰላም ማዕድ ስለማጋራት ሲያስተምሩ ቡካውና ሙስሊም በዘገቡት ሀዲስ ለሁለት ሰዎች የተዘጋጀ ምግብ ለሦስት ሰዎች ይበቃል፡፡ ለሦስት ሰዎች የተዘጋጀው ምግብ ደግሞ እንዲሁ ለአራት ሰዎች ይበቃል ብለዋል፡፡ ይህንን የነብዩን አስተምህሮ ብንተገብር በምግብ እጥረት አንድም ሰው ወደጎዳና እንደማይወጣ ምንም ጥርጥር የለውም፡፡ 
ኮሮና በዓለም ላይ ብርቱ ክንዱን በማሳረፍ አደጋ እያደረሰ ያለው ሰዎች ራሳቸውን በመቆጣጠር የመከላከያ መንገዶች ላይ ሳይዘናጉ መተግበር ስላልቻሉ ነው:: ነብዩ መሀመድ ሰላዋልዩ ሰላም በእርሳቸው ምልከታ ራሳችንን መቆጣጠር መቻል ታላቅ ቦታ ከተሰጣቸው ተግባራት መካከል አንዱና ዋነኛው ጉዳይ መሆኑን እንዲህ ሲሉ አስተምረዋል፡፡ ‹‹ ጀግና ወይም ብርቱ ለማለት ሰዎችን ታግሎ የጣለ ሳይሆን በንዴት ጊዜ ራሱን የተቆጣጠረ ሰው ነው›› ሲሉ ራስን መቆጣጠር መቻል ጀግንነትና ብርታት መሆኑን አስተምረዋል፡፡ ከኮሮና ወረርሽኝ ጋር የገጠምነውን ትግል በድል የምንወጣው በሽታው የሚተላለፍባቸውን መንገዶች ሁሉ ራሳችንን በመቆጣጠርና በመግራት ከዘጋናቸው ብቻ ነው፡፡ 
የኮሮና በሽታ ለሀያላኑ እንኳን ያልተበገረ ክፉ ወረርሽኝ እንደሆነ ሁላችንም አይተናል፡፡ ራሳችንን ለሃይማኖት አባቶችና ለጤና ባለሙያዎች ምክር፣ ትዕዛዝ ተገዢ ካደረግን በጾሙ ጊዜ ኢትዮጵያውያን ሙስሊሞች ያሳዩትን ብርታትና ቁርጠኝነት ካስቀጠልነው ኢትዮጵያ ወረርሽኙን በመቋቋም የምትመሰገን አገር ትሆናለች፡፡ የሚቀጥሉትን የኢድ በዓላት ከአሁኑ በተሻለና የዘንድሮውን ገድል በሚዘክር መልኩ እንደምናከብራቸው ተስፋ አደርጋለሁ:: ሙስሊም ኢትዮጵያውያን ከሌሎች የእምነት ተከታዮች ጋር እያደረጉት ባለው ትብብር ፣ ትግግዝና መተሳሰብ ከቀጠሉ ወረርሽኙ ለእኛ ለኢትዮጵያውያን መማሪያ እንጂ መማረሪያ እንደማይሆንብን አምናለሁ፡፡ 
በዘመን መቁጠሪያው ምክንያት የጾምና የጸሎቱ ጊዜ አሁን ቢወጣም እኛ ግን ከጾምና ከጸሎቱ አሁንም እንደማንወጣ ተስፋ አለኝ፡፡ ከጥሩ ምንጭ የቀዳችውን ውሃ በጀርባዋ አዝላ እንደምትጓዝ እናት በጾሙ ወቅት ያገኘናቸውን እሴቶች በልባችን ይዘን እንደምንቀጥል አልጠራጠርም፡፡ 
በድጋሚ እንኳን ለ1441 ዓመተ ሂጂራ የረመዳን ጾም ፍቺ ኢድ አልፈጥር በሰላም አደረሳችሁ አደረሰን፡፡ ኢድ ሙባረክ ፤ ኢትዮጵያ በልጆቿ ጥረት ታፍራና ተከብራ ለዘላለም ትኑር።አዲስ ዘመን ግንቦት 16/2012